**ELŐTERJESZTÉS**

**Körmend Város Önkormányzata Képviselő-testületének 2019. december 12-i ülésére**

**Tárgy:** Beszámoló a Pénzügyi és Közbeszerzési Bizottság 2019. évi közbeszerzéseket érintő tevékenységéről

Tisztelt Képviselő-testület!

Körmend Város Önkormányzata Képviselő-testületének Szervezeti és Működési Szabályzata (továbbiakban: SZMSZ) értelmében Körmend Város Önkormányzatának, a Körmendi Közös Önkormányzati Hivatalnak, valamint az Önkormányzat egyéb költségvetési szerveinek a közbeszerzésekről szóló 2015. évi CXLIII. törvény (továbbiakban: Kbt.) hatálya alá tartozó beszerzéseit – a közszolgáltatást nyújtó szervezetek kiválasztására irányuló eljárás kivételével – átruházott hatáskörben a Pénzügyi és Közbeszerzési Bizottság (továbbiakban: Bizottság) bonyolítja le.

Az SZMSZ értelmében a Bizottság a közbeszerzések éves tapasztalatairól minden év december 31-ig írásos előterjesztést készít a Képviselő-testület számára.

Az elkészült beszámoló az előterjesztés elkészítéséig lefolytatott eljárásokat mutatja be.

Kérem, a Tisztelt Képviselő-testületet, hogy az előterjesztésben foglaltakat tárgyalja meg és a határozati javaslatban foglaltakkal egyetérteni szíveskedjék.

**HATÁROZATI JAVASLAT**

Körmend Város Önkormányzata Képviselő-testületea Pénzügyi és Közbeszerzési Bizottság 2019. évi közbeszerzésekkel kapcsolatos tevékenységéről készült beszámolót elfogadja.

Körmend, 2019. november 26.

 **Dr. Szabó Barna s.k.**

 **Pénzügyi és Közbeszerzési Bizottság elnöke**

**Beszámoló**

a 2019. évi közbeszerzésekről

A Bizottság 2019. évben 11 alkalommal tartott ülést, és 12 db határozatot hozott.

Az egyes közbeszerzések összegzésszerű bemutatása:

1. **„Vadászati kiállítás felújítási munkálatai” tárgyú közbeszerzési eljárás**

Az eljárás még 2018. évben indult, és a „*Társadalmi és környezeti szempontból fenntartható turizmusfejlesztés, Természeti kincseink nyomában – Az Őrség és a Rábamente integrált turisztikai fejlesztése*” projekt keretén belül valósult meg Körmend Város Önkormányzata és Őriszentpéter Város Önkormányzata együttműködésével. A Bizottság a 2019. január 18-i ülésén az eljárás eredményét állapította meg.

Az ajánlattételi határidő lejártáig 4 ajánlat érkezett:

1. Galambos-Bau Építőipari Kft. (8999 Zalalövő, Bajcsy-Zsilinszky u. 25.);
2. LE-KO Építőipari Kft. (8960 Lenti, Béke utca 40.);
3. Útalap Építőipari Kft. (8983 Nagylengyel, 069/5. hrsz.);
4. Zala-Sadek Kft. (8900 Zalaegerszeg, Dalos u. 14.)

A LE-KO Építőipari Kft. kivételével valamennyi ajánlattevő hiánypótlási felhívást kapott, melynek azonban csak a Galambos-Bau Építőipari Kft. tett eleget.

Az Útalap Építőipari Kft. és a Zala-Sadek Kft. ajánlata a Kbt. 73.§ (1) bekezdés e) pontja alapján érvénytelen lett.

A két érvényes ajánlat közül – az ajánlattételi felhívásban meghatározott bírálati szempontok (ajánlati ár, teljesítésbe bevonni kívánt szakember szakirányú tapasztalata, a kötelező jótállási időn felül vállalt többletjótállás időtartama, reakcióidő garanciális hiba esetén) alapján – a Galambos-Bau Építőipari Kft. tette a legkedvezőbb ajánlatot, így ő került nyertes ajánlattevőként kihirdetésre. (egyösszegű nettó ajánlati ára: 42.905.318,- Ft)

**2.) „Vásár-tér, helyi piac létesítése” tárgyú közbeszerzési eljárás**

Az eljárás megindításáról 2019. március 5-i ülésé tárgyalt a Bizottság. A közbeszerzés a „*TOP-1.1.3-15-VS1-2016-00007*” azonosító számú pályázat keretében valósul meg. Az eljárás a Kbt. 115.§ (1) bekezdése szerinti nyílt eljárás, amely azt jelenti, hogy az eljárás legalább 5 gazdasági szereplő ajánlattételre egyidejű felkérésével – az ajánlattételi felhívás közvetlen megküldésével – indul.

A közbeszerzés feltételesen került megindításra tekintettel arra, hogy az építőiparban tapasztalható drasztikus és ugrásszerű árnövekedés miatt a közbeszerzés szakmai-műszaki előkészítése kapcsán megállapításra került, hogy a rendelkezésre álló fedezet elképzelhető, hogy nem lesz elégséges a nyertes Vállalkozóval kötendő szerződés pénzügyi fedezeteként. Így a közbeszerzési eljárás eredményeként megkötendő szerződés csak akkor lép hatályba, ha a fedezet biztosított lesz (többlettámogatás igénylésével, banki hitellel vagy további önerő biztosításával).

A Bizottság jóváhagyta a hivatalos közbeszerzési tanácsadó által előkészített ajánlattételi felhívást és a kapcsolódó közbeszerzési dokumentációt, továbbá döntött arról, hogy a következő gazdasági szereplőnek kerüljön megküldésre az ajánlattételi felhívás:

1. SZABADICS Közmű és Mélyépítő Zrt. (8749 Zalakaros, Jegenye sor 3.);
2. NÍVODOM Építőipari és Kereskedelmi Kft. (8900 Zalaegerszeg, Bíró Márton u. 26.);
3. Tender Építőipari és Szolgáltató Kft. (9700 Szombathely, Szófia u. 20.);
4. "Szkendó" Építő és Mélyépítő Mérnöki Kft. (9700 Szombathely, Mérleg utca 2.);
5. KG INVEST 2008 Kft. (9028 Győr, Konini utca 19.);
6. "Vasi Tandem" Építőipari és Szolgáltató Kft. (9700 Szombathely, Mátyás király utca 17.).

A közbeszerzési eljárás előkészítése során a gazdasági szereplőktől származó nyilatkozatok és a nyilvánosan elérhető adatok alapján megállapításra került, hogy teljesítésre képes, szakmailag megbízható gazdasági szereplőkről van szó.

Az eljárás a Bizottság döntése alapján megindításra került, azonban az egyik ajánlattevőtől olyan jellegű kérdések érkeztek az ajánlattételi szakaszban, melyek megválaszolása a műszaki tervek és tervezői költségvetési kiírások módosításával járt volna. Azonban a kérdések megválaszolása nem járhat együtt a műszaki dokumentáció módosításával, így az ajánlattételi felhívás visszavonása mellett új eljárás indítása vált szükségessé a javított műszaki dokumentáció szerint.

A Bizottság 2019. március 20-i ülésén az ajánlattételi felhívása visszavonásáról döntött.

A Bizottság – a műszaki dokumentáció módosítását követően – újra tárgyalt az eljárás megindításáról 2019. július 23-i ülésén. Az eljárásra vonatkozó információk az előzőekhez képest nem változtak, csak a műszaki dokumentáció került pontosításra.

A Bizottság jóváhagyta a hivatalos közbeszerzési tanácsadó által előkészített ajánlattételi felhívást és a kapcsolódó közbeszerzési dokumentációt, továbbá döntött arról, hogy a következő gazdasági szereplőnek kerüljön megküldésre az ajánlattételi felhívás:

1. SZABADICS Közmű és Mélyépítő Zrt. (8749 Zalakaros, Jegenye sor 3.);
2. NÍVODOM Építőipari és Kereskedelmi Kft. (8900 Zalaegerszeg, Bíró Márton u. 26.);
3. "Szkendó" Építő és Mélyépítő Mérnöki Kft. (9700 Szombathely, Mérleg utca 2.);
4. "Vasi Tandem" Építőipari és Szolgáltató Kft. (9700 Szombathely, Mátyás király utca 17.);
5. ZÁÉV Építőipari Zrt. (8900 Zalaegerszeg, Millennium köz 1.).

Az eljárás ismételten megindításra került. Az ajánlattételi szakaszban kiegészítő tájékoztatás iránti kérések érkeztek az ajánlattevőktől. A kérdések továbbításra kerültek a tervező felé. A kérdések megválaszolása egyrészt a szükséges egyeztetések miatt időigényesnek tűnt, másrészt várhatóan a műszaki dokumentáció, illetve költségvetési kiírás módosítását vonták volna maguk után. Erre tekintettel a Bizottság 2019. augusztus 16-i ülésén az ajánlattételi felhívás visszavonásáról döntött.

A műszaki dokumentáció felülvizsgálatát követően a Bizottság 2019. szeptember 25-i ülésén ismételten tárgyalt az eljárás megindításáról.

A Bizottság jóváhagyta a hivatalos közbeszerzési tanácsadó által előkészített ajánlattételi felhívást és dokumentációt, amely most is az eredetivel azonos feltételeket tartalmazott, kizárólag a műszaki dokumentáció került pontosításra. A Bizottság továbbá döntött arról, hogy az alábbi gazdasági szereplőknek kerüljön megküldésre a felhívás:

1. ”Vasi Tandem” Építőipari és Szolgáltató Kft. (9700 Szombathely, Mátyás király utca 17.);
2. BP Etalon Építőipari és Szolgáltató Kft. (9900 Körmend, Lenkei utca 10.);
3. Inter-Alp Kft. (1064 Budapest Rózsa utca 80.);
4. Szárnyas Építőipari és Kivitelezési Kft. (9739 Pusztacsó, Béke utca 37.);
5. Tempó-Ép Építőipari és Szolgáltató Kft. (9700 Szombathely, Pohl-tó utca 3.).

Az eljárás megindításra került, jelenleg is folyamatban van.

**3.) „City Cooperation II. ATHU018 - szolgáltatások” tárgyú közbeszerzési eljárás**

A közbeszerzési eljárásban olyan szolgáltatások megrendelésére került sor, amelyek 4 város (Körmend, Szentgotthárd, Őriszentpéter és Vasvár) számára kínálnak lehetőséget a brandépítés, marketingtanulmányok kidolgozása és a helyi termelők kvalifikálása területén.

Az eljárás során két részre lehetett ajánlatot tenni:

I. rész: City branding, innovatív turisztika, záró konferencia szervezése;

II. rész: Helyi piacok stratégiája, termelők kvalifikálása.

A Bizottság a 2019. április 18-i ülés döntött az eljárás megindításáról és hagyta jóvá az ajánlattételi felhívást és dokumentációt. Az eljárás a Kbt. 117.§-a szerinti, saját beszerzési szabályok alkalmazásával induló közbeszerzési eljárás volt.

Az ajánlattételi határidő lejártáig az I. rész vonatkozásában két ajánlattevő, a 2. rész vonatkozásában pedig egy ajánlattevő nyújtotta be az ajánlatát.

I. rész ajánlattevői:

1. Medius Első Győri Közvélemény- és Piackutató Bt. (9026 Győr, Damjanich u. 15.) és EFIX-Marketing Kft. (9400 Sopron, Malompatak u. 13.) közös ajánlattevők;
2. PSYMA-HUNGARY Pszichológiai Piac- és Közvéleménykutató Kft. (1138 Budapest, Párkány u. 17.).

Mindkét ajánlat érvényes volt. Az ajánlatok értékelése során a legmagasabb pontszámot a Medius Első Győri Közvélemény- és Piackutató Bt. és EFIX-Marketing Kft. közös ajánlattevők ajánlata érte el, így ők kerültek nyertes ajánlattevőként kihirdetésre az I. rész vonatkozásában. (egyösszegű nettó ajánlati ár: 36.380.000,- Ft)

II. rész ajánlattevője:

Medius Első Győri Közvélemény- és Piackutató Bt. (9026 Győr, Damjanich u. 15.) és EFIX-Marketing Kft. (9400 Sopron, Malompatak u. 13.) közös ajánlattevők.

Az ajánlat érvényes volt, így a II. rész vonatkozásában is ők kerültek nyertes ajánlattevőként kihirdetésre. (egyösszegű nettó ajánlati ár: 17.150.000,- Ft)

**4.) „Deák F. utca burkolat és járdák felújítása” tárgyú közbeszerzési eljárás**

A közbeszerzési eljárás lefolytatására a Kbt. 112.§ (1) bekezdés b) pontja szerint 115.§ (1)-(2) bekezdésekben foglalt eljárásrend figyelembe vételével kerül sor, amely hirdetmény nélkül induló tárgyalás nélküli eljárás.

Az ajánlatok bírálati szempontjaként a „legjobb ár-érték arány” került meghatározásra (nettó ajánlati ár és a vállalt többletjótállás részszempontjaival).

A Bizottság 2019. július 31-i ülésén megtárgyalt és jóváhagyta a hivatalos közbeszerzési tanácsadó által előkészített ajánlattételi felhívást, és döntött az eljárás megindításáról, továbbá arról, hogy az ajánlattételi felhívás a következő gazdasági szereplőknek kerüljön megküldésre:

1. Inter-Alp Építőipari és Szolgáltató Kft. (1064 Budapest, Rózsa u. 80.);
2. BIT-ÉP Építőipari és Kereskedelmi Bt. (1062 Budapest, Andrássy u. 77.);
3. Németh Térburkoló, Útépítő és Építőipari Kft. (9800 Vasvár, Alkotmány u. 60.);
4. Balázs Közmű Kft. (9763 Vasszécseny, Ady Endre u. 30.);
5. West Machine Építőipari, Gépjavító és Kereskedelmi Kft. (9700 Szombathely, Babíts M. u. 47.).

Az eljárás a Bizottság döntése alapján megindításra került, az ajánlattételi határidő lejártáig 3 ajánlattevő nyújtotta be az ajánlatát:

1. Inter-Alp Építőipari és Szolgáltató Kft. (1064 Budapest, Rózsa u. 80.);
2. Németh Térburkoló, Útépítő és Építőipari Kft. (9800 Vasvár, Alkotmány u. 60.);
3. West Machine Építőipari, Gépjavító és Kereskedelmi Kft. (9700 Szombathely, Babíts M. u. 47.).

Az ajánlatok érvényesek voltak. A Bizottság 2019. augusztus 15-i ülésén megállapította az eljárás eredményességét, a beérkezett 3 ajánlat érvényességét, továbbá nyertes ajánlattevőként a „legjobb ár-érték arányú” ajánlat benyújtóját, a Németh Térburkoló, Útépítő és Építőipari Kft-t nevezte meg. (egyösszegű nettó ajánlati ár: 40.341.520,- Ft)

A Kbt. rendelkezései alapján teljesített egyéb kötelezettségek

**I. Közbeszerzési terv készítése**

A Kbt. 42.§ alapján az ajánlatkérőknek minden költségvetési év elején, de legkésőbb március 31. napjáig éves összesített közbeszerzési tervet kell készítenie az adott évre tervezett közbeszerzéseikről. A Pénzügyi és Közbeszerzési Bizottság 2019. március 20-án fogadta el Körmend Város Önkormányzata, a Körmendi Közös Önkormányzati Hivatal és az Önkormányzat fenntartásában álló költségvetési szervek 2019. évi közbeszerzési tervét.

**II. Éves statisztikai összegzés**

Jogszabályi kötelezettség miatt éves statisztikai összegzést kell készítenie ajánlatkérőknek az előző évben lefolytatott, összes eredményes eljárásukat illetően. Körmend Város Önkormányzata a 44/2015. (XI. 2.) MvM rendeletben rögzített határnapig publikálta a saját és Csákánydoroszló Község Önkormányzata 2018. évre vonatkozó statisztikai összegzését.

Tisztelt Képviselő-testület!

A Bizottság kéri a beszámoló elfogadását.

 **Dr. Szabó Barna s.k.**

 **Pénzügyi és Közbeszerzési Bizottság elnöke**

**HATÁROZATI JAVASLAT**

Körmend Város Önkormányzata Képviselő-testülete a 2019. évi közbeszerzési tevékenységről készült bizottsági beszámolót elfogadja.

**Bebes István**

**polgármester**